b'\n_START_ARTICLE_\nPsykosyntese\n_START_PARAGRAPH_\nPsykosyntese er en retning innenfor transpersonlig psykologi som ble formulert og utviklet av den italienske psykiateren Roberto Assagioli (1888\xe2\x80\x931974). Karakteristisk for psykosyntesen er fokus p\xc3\xa5 ikke kun det ubevisstes lavere, men ogs\xc3\xa5 dets midtre og h\xc3\xb8yere dimensjoner, utvikling av en rikt differensiert vilje og forening av eksistensielle motsetninger i stadig mer omfattende synteser._NEWLINE_Assagioli utviklet tidlig en praktisk metodikk med teknikker for \xc3\xa5 arbeide med \xc2\xabdelpersonligheter\xc2\xbb, dvs. tydeliggj\xc3\xb8ring av ens ulike personlige sider, for \xc3\xa5 komme n\xc3\xa6rmere og utvikle menneskets eksistensielle kjerne. Han br\xc3\xb8t ogs\xc3\xa5 ny mark ved \xc3\xa5 bruke indre fantasireiser eller guidede meditasjoner i utforskingen av det ubevisste. Framhevingen av viljens betydning og dens utvikling i kraft av sterk, dyktig, god og universell vilje, br\xc3\xb8t sterkt med klassisk psykoanalyse og utgjorde grunnlaget for ett av Assagiolis hovedverk, The Act of Will. Hans andre hovedverk p\xc3\xa5 engelsk er Psychosynthesis, samt den posthume Transpersonal Development._NEWLINE_Psykosyntese st\xc3\xa5r for en udogmatisk \xc3\xa5ndelighet og understreker betydningen av egen \xc3\xb8velse og selvutvikling, ikke minst for terapeutens del. Psykosyntese regnes som en transpersonlig psykologi og har integrert grunnleggende trekk b\xc3\xa5de fra psykoanalyse og eksistensiell og humanistisk psykologi.'